Lexus se nuwe IS-sportsedan 'belowend' | Maroela Media
Lexus se nuwe IS-sportsedan 'belowend'
Lexus het so pas sy nuutste IS-sportsedan digitaal aan die wêreld gewys. Oor die jare heen het Lexus al vir hom 'n nis uitgekerf tussen die vier ander luukse handelsmerke in Suid-Afrika. Die IS se direkte mededingers is Audi se A4, BMW se 3-reeks, Jaguar se XE en Mercedes-Benz se C-klas. Ongelukkig kry ons nie meer 'n Volvo S60 in Suid-Afrika nie.
Lexus was nog nooit die sportiefste van dié mededingers nie, maar Lexus se vakmanne bly getrou aan hul visie. Die nuwe IS sal in die VSA met 'n 3.5 V6-petrolenjin en agterwielaandrywing so wel as vierwielaandrywing beskikbaar wees vir die kouer klimaatstoestande waar sneeu 'n uitdaging is.
Die F-Sport‑weergawe het 'n pakket beskikbaar met spesiale vering, liggewig wiele en 'n beperkte glip-agterewenaar. Dit is alles bestanddele vir 'n fantastiese ervaring. Dis egter in die binneruim waar Lexus my betower. Die meeste Lexus-voertuie se kajuit pas soos 'n handskoen. Die materiale is voortreflik en die bougehalte eersteklas. Dan praat ons nie eers van die Mark Levinson-klankstelsel wat amper ongeëwenaard is nie.
Lexus Suid-Afrika beoog om die IS vroeg in 2021 bekend te stel, en kon nie nou die spesifikasies bevestig nie. As ek moet bespiegel, glo ek daar sal 'n 2.0-viersilinderturbo-model wees, 'n hibridiese model en dan die reeksleidende 350 met 'n V6-petrolenjin.
Die Lexus onderneem om uitnemend te presteer in die afdeling vir padhouvermoë, te danke aan hul spoggerige nuwe Toyota Technical Centre Shimoyama. Hulle sal 'n totaal van ¥300 biljoen belê in dié sentrum, en dit is waar van Toyota en Lexus se navorsing en ontwikkeling plaasvind. Op die 5,2 km-baan kan ingenieurs 'n voertuig verfyn tot hy perfek is.